CELEX: 62011TO0282
Language: et
Date: 2011-09-06
Title: Üldkohtu määrus (neljas koda), 6. september 2011. # Ciprian-Calin Alionescu versus Office de sélection du personnel des Communautés européennes (EPSO). # Avalik teenistus - Töölevõtmine - Avalik konkurss - EPSO otsus pikendada avalduste esitamise tähtaega kuue tunni võrra - Kohtuasja Avaliku Teenistuse Kohtule lahendamiseks saatmine. # Kohtuasi T-282/11.

Kohtuasi T‑282/11
      Ciprian‑Calin Alionescu
      versus
      Euroopa Ühenduste Personalivaliku Amet (EPSO)
      Avalik teenistus – Töölevõtmine – Avalik konkurss – EPSO otsus pikendada avalduste esitamise tähtaega kuue tunni võrra – Kohtuasja Avaliku Teenistuse Kohtule lahendamiseks saatmine
      Kohtumääruse kokkuvõte
      Ametnikud – Hagi – Hagi, mis on esitatud Euroopa Personalivaliku Ameti (EPSO) otsuse peale, mis on tehtud ametnike töölevõtmiseks
            korraldatud avaliku konkursi raames – Avaliku Teenistuse Kohtu pädevus
      (ELTL artikkel 270; personalieeskirjad, artiklid 29–31 ja III lisa)
      Liidu ametnike töölevõtmiseks korraldatud avalikul konkursil kandideeriva isiku esitatud hagi, milles vaidlustatakse avaliku
         konkursi raames tehtud Euroopa Personalivaliku Ameti otsuse õiguspärasus, kuulub ELTL artikli 270 kohaldamisalasse ning on
         seega Avaliku Teenistuse Kohtu pädevuses. Liidu ametnike töölevõtmist reguleerivad eelkõige liidu ametnike personalieeskirjade
         artiklid 29−31 ja III lisa. Järelikult on avaliku konkursi kandidaat personalieeskirjade reguleerimisalasse kuuluv isik.
      
      (vt punktid 7–10)
ÜLDKOHTU MÄÄRUS (neljas koda)
      6. september 2011(*)
      
      Avalik teenistus – Töölevõtmine – Avalik konkurss – EPSO otsus pikendada avalduste esitamise tähtaega kuue tunni võrra – Kohtuasja Avaliku Teenistuse Kohtule lahendamiseks saatmine
      Kohtuasjas T‑282/11,
      Ciprian-Calin Alionescu, elukoht Etterbeek (Belgia), esindaja: advokaat M. Stănculescu,
      
      hageja,
      versus
      Euroopa Ühenduste Personalivaliku Amet (EPSO),
      kostja,
      mille ese on nõue tühistada EPSO otsus pikendada avaliku konkursi EPSO/AD/206‑207/11 raames avalduste esitamise tähtaega kuue
         tunni võrra ja sellest tühistamisest tulenevate meetmete võtmine,
      
      ÜLDKOHUS (neljas koda),
      koosseisus: koja esimees I. Pelikánová (ettekandja), kohtunikud K. Jürimäe ja M. van der Woude,
      kohtusekretär: E. Coulon,
      on andnud järgmise
      määruse
      1        Hageja Ciprian‑Calin Alionescu esitas hagiavalduse, mis saabus Üldkohtu kantseleisse 24. mail 2011 ning milles ta palub tühistada
         Euroopa Ühenduste Personalivaliku Ameti (EPSO) otsus pikendada avaliku konkursi EPSO/AD/206‑207/11 raames avalduste esitamise
         tähtaega kuue tunni võrra ja võtta sellest tühistamisest tulenevad meetmed.
      
      2        Vastavalt Euroopa Liidu Kohtu põhikirja I lisa artikli 8 lõikele 2 saadab Üldkohus juhul, kui ta leiab, et hagi kuulub Avaliku
         Teenistuse Kohtu pädevusse, selle hagi Avaliku Teenistuse Kohtule.
      
      3        Euroopa Kohtu põhikirja I lisa artikli 1 kohaselt lahendab Avaliku Teenistuse Kohus esimese astmena ELTL artiklis 270 osutatud
         vaidlusi Euroopa Liidu ja tema teenistujate vahel.
      
      4        ELTL artikli 270 kohaldamisalasse kuuluvad „liidu ning tema ametnike ja muude teenistujate vahelised vaidlused neis piirides
         ja neil tingimustel, mis on kindlaks määratud liidu ametnike personalieeskirjades või liidu muude teenistujate teenistustingimustes”.
      
      5        Euroopa Liidu ametnike personalieeskirjade (edaspidi „personalieeskirjad”) artikli 91 lõige 1 täpsustab sellega seoses, et
         liidu kohtu jurisdiktsiooni alla kuuluvad „kõik liidu […] personalieeskirjadega hõlmatud isikute vahelised vaidlused, milles
         käsitletakse seda isikut kahjustavat meedet”.
      
      6        Seega tuleb kontrollida, kas hageja esitatud hagi kuulub ELTL artikli 270 kohaldamisalasse, mida on täpsustatud personalieeskirjade
         artikli 91 lõikes 1.
      
      7        Siinjuures olgu esiteks märgitud, et hageja vaidlustab oma hagis EPSO otsuse õiguspärasuse, mis hagejal väitel kahjustab tema
         huve.
      
      8        Teiseks on asjassepuutuv otsus tehtud liidu ametnike töölevõtmiseks korraldatud avaliku konkursi raames, kus hageja osales.
         Liidu ametnike töölevõtmist reguleerivad eelkõige personalieeskirjade artiklid 29−31 ja III lisa. Järelikult on hageja kui
         kõnealuse avaliku konkursi kandidaat personalieeskirjade reguleerimisalasse kuuluv isik.
      
      9        Eeltoodust lähtuvalt kuulub käesolev hagi ELTL artikli 270 kohaldamisalasse.
      
      10      Seega kuulub käesolev hagi Avaliku Teenistuse Kohtu pädevusse ja tuleb saata sellele kohtule lahendamiseks.
      
      Esitatud põhjendustest lähtudes
      ÜLDKOHUS (neljas koda)
      määrab:
      1.      Saata kohtuasi T‑282/11 Euroopa Liidu Avaliku Teenistuse Kohtule lahendamiseks.
      2.      Kohtukulude kandmine otsustatakse edaspidi.
      Luxembourg, 6. september 2011
      
               Kohtusekretär 
            
             
            
                     Koja esimees
            
         
               E. Coulon 
            
             
            
                     I. Pelikánová
            
         * Kohtumenetluse keel: inglise.